รัฐบาลไทย-ข่าวทำเนียบรัฐบาล-พิธีเปิดอาคารเฉลิมพระเกียรติในโอกาสฉลองพระชนมายุ 5 รอบ 2 เมษายน 2558
วันจันทร์ที่ 25 ธันวาคม 2560
พิธีเปิดอาคารเฉลิมพระเกียรติในโอกาสฉลองพระชนมายุ 5 รอบ 2 เมษายน 2558
สมเด็จพระเทพรัตนราชสุดาฯ สยามบรมราชกุมารี เสด็จพระราชดําเนินไปทรงเปิด “อาคารเฉลิมพระเกียรติในโอกาสฉลองพระชนมายุ 5 รอบ 2 เมษายน 2558” ณ โรงเรียนชัยบาดาลวิทยา อําเภอชัยบาดาล จังหวัดลพบุรี
จังหวัดลพบุรี - สมเด็จพระเทพรัตนราชสุดาฯ สยามบรมราชกุมารี เสด็จพระราชดําเนินไปทรงเปิด “อาคารเฉลิมพระเกียรติในโอกาสฉลองพระชนมายุ 5 รอบ 2 เมษายน 2558” ณ โรงเรียนชัยบาดาลวิทยา อําเภอชัยบาดาล จังหวัดลพบุรี เมื่อวันศุกร์ที่ 22 ธันวาคม 2560 โดยมี ศ.คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ พร้อมด้วยนายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน ตลอดจนคณะผู้บริหาร ศธ. ผู้บริหารโรงเรียน นักเรียน และประชาชน ร่วมเฝ้าฯ รับเสด็จ
รมช.ศึกษาธิการ กราบบังคมทูลรายงาน ดังนี้
"ขอพระราชทานกราบบังคมทูลทราบฝ่าละอองพระบาท ข้าพระพุทธเจ้า นายอุดม คชินทร รัฐมนตรีช่วยว่าการกระทรวงศึกษาธิการ พร้อมด้วยข้าราชการ คณะครู นักเรียน และบรรดาผู้เข้าเฝ้าทูลละอองพระบาทอยู่ ณ ที่นี้ รู้สึกสํานึกในพระมหากรุณาธิคุณหาที่สุดมิได้ ที่ใต้ฝ่าละอองพระบาท เสด็จพระราชดําเนินมาทรงเปิด“อาคารเฉลิมพระเกียรติในโอกาส ฉลองพระชนมายุ 5 รอบ 2 เมษายน 2558” ณ โรงเรียนชัยบาดาลวิทยาในวันนี้
โรงเรียนชัยบาดาลวิทยา เป็นโรงเรียนมัธยมศึกษา ขนาดใหญ่พิเศษ ประจําอําเภอชัยบาดาล ตั้งอยู่เลขที่ 608 หมู่ที่ 11 ถนนสุระนารายณ์ อําเภอชัยบาดาล จังหวัดลพบุรี เริ่มเปิดทําการสอนเมื่อปีพุทธศักราช 2511 ปัจจุบันเปิดสอนแบบสหศึกษา ตั้งแต่ระดับมัธยมศึกษาปีที่ 1 ถึงมัธยมศึกษาปีที่ 6 มีนักเรียน รวมจํานวน 2,502 คน มีข้าราชการครูและบุคลากรทางการศึกษา จํานวน 159 คน และมีนายเกรียงศักดิ์ รักสงบ รองผู้อํานวยการโรงเรียนชัยบาดาลวิทยา รักษาราชการแทนผู้อํานวยการโรงเรียน
ตลอดเวลาที่ผ่านมาโรงเรียน มีความมุ่งมั่น ในการส่งเสริมและพัฒนาความสามารถในการเรียนรู้ของนักเรียน ให้มีความเป็นเลิศทางวิชาการตามมาตรฐานสากลบนพื้นฐานคุณธรรม โรงเรียนมีผลงานเป็นที่ประจักษ์และได้รับรางวัลสําคัญเป็นจํานวนมาก อาทิ รางวัลพระราชทานโรงเรียนดีเด่นระดับมัธยมศึกษาต่อเนื่องหลายปี, รางวัลระดับเพชรโครงการโรงเรียนแห่งความสุข, รางวัลคุณภาพแห่งสํานักงานคณะกรรมการการศึกษาขั้นพื้นฐาน (OBECQA), โครงการโรงเรียนมาตรฐานสากล และรางวัลชนะเลิศการสวดมนต์หมู่สรรเสริญพระรัตนตรัยทํานองสรภัญญะ รับโล่พระราชทานในสมเด็จพระเทพรัตนราชสุดาฯ สยามบรมราชกุมารี เป็นต้น
สําหรับ “อาคารเฉลิมพระเกียรติ ในโอกาสฉลองพระชนมายุ 5 รอบ 2 เมษายน 2558” เป็นอาคารเรียนแบบ 318ล./55 – ก ได้รับงบประมาณการก่อสร้างจากสํานักงานคณะกรรมการการศึกษาขั้นพื้นฐาน เป็นเงินจํานวน 21,670,000 บาท (ยี่สิบเอ็ดล้านหกแสนเจ็ดหมื่นบาทถ้วน) เป็นอาคารเรียน 4 ชั้น ใต้ถุนโล่ง มีห้องเรียน จํานวน 16 ห้อง เป็นห้องศูนย์การเรียนรู้ กลุ่มสาระการเรียนรู้คณิตศาสตร์ ห้องศูนย์การเรียนรู้กลุ่มสาระ การเรียนรู้การงานอาชีพและเทคโนโลยี ขณะนี้การดําเนินการก่อสร้างเสร็จเรียบร้อยแล้ว และได้รับพระราชทานนามอาคารว่า “อาคารเฉลิมพระเกียรติ ในโอกาสฉลองพระชนมายุ 5 รอบ 2 เมษายน 2558” พร้อมพระราชทานพระราชานุญาตให้เชิญ ตราสัญลักษณ์งานเฉลิมพระเกียรติประดับที่ป้ายอาคารดังกล่าว
บัดนี้ได้เวลาอันเป็นมงคลอุดมฤกษ์แล้ว ข้าพระพุทธเจ้า ขอพระราชทานพระราชานุญาตเบิก นายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน กราบบังคมทูลเบิกผู้มีอุปการคุณ จํานวน 150 ราย เข้ารับพระราชทานเข็มที่ระลึก ต่อจากนั้นขอพระราชทานกราบบังคมทูลเชิญเสด็จพระราชดําเนินทรงเปิด “อาคารเฉลิมพระเกียรติ ในโอกาสฉลองพระชนมายุ 5 รอบ 2 เมษายน 2558” เพื่อเป็นสิริสวัสดิ์พิพัฒนมงคลแก่ปวงข้าพระพุทธเจ้าทั้งหลายสืบไป"
นวรัตน์ รามสูต: สรุป/รายงาน
ยุทธพงศ์ เลือกกลั่นดี: ถ่ายภาพ